B’investiment ta’ €2 miljuni, l-Forzi Armati biddlet hangar ta’ żmien l-Ingliżi f’hangar modern. Il-hangar fil-bażi tal-iskwadra tal-ajru f’Ħal Luqa, se jipprovdi lil-iskwadru spazju adegwat ghall-operat taghha fuq l-art. Mifrux fuq spażju ta’ 600 metru kwadru, il-hangar il-ġdid tal-Iskwadra tal-Ajru tal-Forzi Armati se jintuża għaż-żewġ helicopters ġodda li l-armata xtrat b’għajnuna ta’ fondi Ewropej: wieħed qed jintuża diġa u l-ieħor jasal sa tmiem din is-sena. Il-hangar, li nbena fit-tieni gwerra dinjija, ġie modernizzat fix-xhur li għaddew biex issa qed jikkumplimenta hangar ieħor li l-iskwadra tal-ajru għandha ghaż-żewġ ajruplani tat-tip King Air. Il-perit tal-Forzi Armati, il-Logutenent Kurunell Robert Vella spjega li dan il-hangar huwa l-uniku wieħed minn madwar 300 fl-inħawi li kien għadu fi stat tajjeb biex iservi l-għanijiet tiegħu. “Li għamilna aħna ssalvagwardjajna l-ħajt ġibnih fl-istat oriġinali tiegħu. It-trusses tas-soqfa li qed tara ġew mibdula l-partijiet li kienu fi stat ħażin u għolejna s-saqaf biex ikun jista’ jakkomoda il-helikopters il-ġodda tal-forzi armati ta’ Malta,” spjega l-Logutenent Kurunell Robert Vella Il-hangar ġie attreżat biex jilqa’ għall-ħtiġijiet li l-armata għandha llum. “Il-bieb pereżempju għandu l-ispan kollha li tinfetaħ biex l-operat tal-helikopters ikunu jistgħu jimmanuvraw fl-istess ħin mingħajr xkiel li l-ewwel irid joħroġ wieħed imbagħad irid joħroġ l-ieħor. Kellna niddiżinjaw il-hangar biex il-helikopters ikunu fully loaded bil-fuel biex f’każ t’operazzjoni jkunu jistagħu joperaw fl-inqas żmien possibli,” żied jgħid Logutenent Kurunell Robert Vella. Dan il-proġett li sar b’investiment ta’ ftit aktar minn €2 miljuni, jaħseb għal faċilitajiet oħra bħal bini amministrattiv u għall-manutenzjoni. Il-Logutenent Kurunell, Chris Attard, responabbli mill-proġetti b’finanzjament mill-Unjoni Ewropea qal li l-armata qed taħdem fuq proġetti oħra kbar. “Bdejna naħdmu fuq proġett ġewwa haywharf li dak ħa jkun kawżi ħames miljun ewro bħalissa qegħdin fl-adjudication board tiegħu. Għandna proġett ukoll ġo haywharf ukoll tal-fuel farm għaddej li ħa jkun lest fi Frar tas-sena d-dieħla,” qal il-Logutenent Kurunell Chris Attard Il-Ministru għall-Intern u s-Sigurtà Nazzjonali, Emmanuel Mallia, li ppresieda ċ-ċerimonja qal li dan il-hangar hu ħolma li saret realtà għall-armata. Il-Kap Kmandant tal-Forzi Armati, il-Brigadier Jeffrey Curmi qal li għall-ġejjini l-armata qed taħseb li fost oħrajn tkabbar l-iskwadra marittima u tal-ajru u li tibni bażi marittima f’Għawdex.